Author: administrator
Last saved by: koki
Company: Abyss

B. Osobitná časť

1.                  V čl. 1 je ustanovený predmet a rozsah zmluvy o výmene informácií. Výmena informácií sa uskutočňuje ohľadom tých informácií, o ktorých sa predpokladá, že sú rozhodné pre správu daní a vymáhanie daňových právnych predpisov. Ustanovením požiadavky, aby informácie boli rozhodné pre správu daní a vymáhanie daňových právnych predpisov, sa má predchádzať tzv. „rybárskym expedíciám“ ( v anglickom jazyku „fisihing expedition“), kedy sa podávajú špekulatívne žiadosti o poskytnutie informácií, ktoré zjavne nemajú príčinnú súvislosť s konaním pri správe daní alebo s vynútením daňových právnych predpisov. Procesné práva fyzických a právnických osôb ustanovené vnútroštátnymi predpismi ostávajú zachované, ale uplatňujú sa v takom rozsahu, ktorý nebráni alebo nespomaľuje účinnú výmenu informácií.
2.                  V čl. 2 sa upravuje, v ktorých prípadoch je zmluvná strana povinná poskytnúť informáciu podľa zmluvy o výmene informácií. Zmluvné strany nie sú povinné poskytnúť informácie, ktoré nie sú k dispozícii ich úradom alebo ktoré nemajú, alebo nie sú dostupné osobám spadajúcich do územnej právomoci zmluvných strán bez ohľadu na štátnu príslušnosť, národnosť alebo rezidenciu týchto osôb.
3.                  V čl. 3 sa identifikujú dane, na ktoré sa zmluva o výmene informácií vzťahuje. Zo strany Slovenskej republiky je rozsah daní stanovený čo najvšeobecnejšie. Zahŕňa priame aj nepriame dane, ktoré sa ukladajú v Slovenskej republike ku dňu nadobudnutia platnosti zmluvy o výmene informácií.
4.                  V čl. 4 sú vymedzené definície pojmov používaných v zmluve o výmene informácií.
5.                  V čl. 5 je upravený postup zmluvných strán pri výmene informácií na požiadanie. Požiadaná zmluvná strana je povinná poskytnúť informácie na požiadanie aj v prípade, ak informácie nepotrebuje pre vlastné daňové účely napr. aj v prípadoch, ak požiadaná strana neukladá predmetnú daň alebo žiadosť sa týka osoby, ktorá nepodlieha zdaneniu v požiadanej zmluvnej strane. Požiadaná zmluvná strana je povinná vykonať všetky dostupné kroky na to, aby mohla poskytnúť požiadanú informáciu a nemôže sa spoľahnúť iba na informácie, ktoré má k dispozícii jej príslušný orgán. Na druhej strane, žiadajúca zmluvná strana môže o informácie požiadať, iba ak informáciu nemôže získať inými prostriedkami. Zmluvné strany sú povinné zabezpečiť výmenu informácií, ktorých vlastníkom je banka, finančná inštitúcia či agent, a ktoré zároveň nepodliehajú zákonom uznanej ochrane mlčanlivosti. Výklad pojmov banka, finančná inštitúcia či agent sa uskutočňuje v súlade s vnútroštátnymi predpismi zmluvnej strany. V čl. 5 sú ďalej ustanovené podstatné náležitosti žiadosti, ktorých absencia má za následok možnosť odmietnuť poskytnutie požadovanej informácie. 
6.                  V čl. 6 sa upravuje postup pri účasti zástupcov žiadajúcej zmluvnej strany na daňovej kontrole v požiadanej zmluvnej strane. Takáto účasť je možná len s výslovným predchádzajúcim písomným súhlasom dotknutých osôb.
7.                  V čl. 7 sú upravené dôvody, kedy požiadaná zmluvná strana môže odmietnuť poskytnutie informácie. Požiadaná zmluvná strana nemôže žiadať poskytnutie informácie, ktorú by nebola schopná sama získať, ak by uplatňovala vlastné daňové právne predpisy. Týmto ustanovením sa má zamedziť tomu, aby žiadajúca zmluvná strana obchádzala vnútroštátne obmedzenia pri získavaní informácií tým, že požiada o informáciu požiadanú zmluvnú stranu s väčšími oprávneniami, ako môže sama uplatniť podľa vnútroštátnych právnych predpisov. V čl. 7 sa taktiež zabezpečuje ochrana informácií chránených zákonom uznanou povinnosťou mlčanlivosti (napr. informácie, ktoré podliehajú povinnosti advokáta zachovávať mlčanlivosť) alebo informácie, ktoré sú predmetom obchodného, hospodárskeho, priemyselného, komerčného alebo profesijného tajomstva. Zásada nediskriminácie voči štátnym príslušníkom, občana alebo rezidenta zmluvných strán je upravená taktiež v čl. 7.
8.                  Podľa čl. 8 akékoľvek informácie poskytnuté podľa zmluvy o výmene informácií sa považujú za daňové tajomstvo. Bez súhlasu príslušného úradu druhej zmluvnej strany nie je možné získané informácie použiť na iné účely ako sú stanovené v zmluve o výmene informácií. Získané informácie nie je možné poskytnúť žiadanej inej jurisdikcii.
9.                  V čl. 9 sa upravuje spôsob, akým zmluvné strany znášajú náklady spojené s výmenou informácií. V zásade bežné náklady znáša požiadaná strana na svojom území.
10.              V čl. 10 sa zmluvné strany dohodli, že žiadosti aj odpovede na ne budú zostavené v anglickom jazyku.
11.              V čl. 11 sa ustanovuje, že zmluvné strany sa vynasnažia riešiť pochybnosti alebo ťažkosti pri uplatňovaní alebo výklade zmluvy o výmene informácií vzájomnou dohodou.
12.              V čl. 12 sa zmluvné strany dohodli, že ak to oba príslušné orgány zmluvných strán považujú za vhodné, môžu si vymieňať znalosti, vyvíjať nové postupy, ktoré majú zlepšiť a posilniť vzájomnú spoluprácu.
13.              V čl. 13 sa ustanovuje spôsob nadobudnutia platnosti zmluvy o výmene informácií. Zmluva o výmene informácií nadobudne platnosť 60. dňom od dátumu prijatia neskoršieho oznámenia zmluvnej strany o splnení vnútroštátnych podmienok pre nadobudnutie platnosti zmluvy o výmene informácií. Zo strany Slovenskej republiky sa vyžaduje splnenie všetkých podmienok pre nadobudnutie platnosti prezidentskej medzinárodnej zmluvy, ktorá má prednosť pred zákonom.
Podľa čl. 14 sa zmluva o výmene informácií uzatvára na neurčitý čas, pokiaľ ju niektorá zo zmluvných strán nevypovie v súlade s príslušnými postupmi. Slovenská republika môže zmluvu o výmene informácií vypovedať diplomatickou cestou.